פסטיבל "מדרום" 2019 יתקיים באופקים בפעם התשיעית. הפסטיבל ייפתח ביום ראשון, 26 במאי בשעה 17:30 באירוע בו ייחשפו העבודות של אמני הרזידנסי ויוקרנו תוצרי רשומון רכבת, וייסגר ביום שלישי, 28 במאי במגוון אירועים ופעילויות נוספים. על הפסטיבל אמונים סטודנטים מהמחלקה לתרבות, יצירה והפקה מהמכללה האקדמית ספיר. בתכנית השנה מגוון מופעים וסדנאות המיועדות לכל המשפחה.
שני מסלולי סיורים אמנותיים במסגרתם יצאו שבעה סיורים של שבעה אנשים בכל פעם, למסע חווייתי בשבע תחנות במרחבים הציבוריים ו/או הפרטיים בעיר. בכל אחת מהתחנות, ישהו המשתתפים עד שבע דקות ויפגשו שבעה מארחים שונים. ההשתתפות בכל סיור מותנית בהרשמה מראש בדף הפייסבוק של הפסטיבל.
סיור בטבע לכל המשפחה המלווה בסיפור על פיה. הפיה חיה בחורשה בין צמרות העצים והיא תספר לילדים את כל סודותיה. משך הסיור הוא כחצי שעה.
מופע שקיעה לצלילי מוזיקה מן המזרח. אנסמבל כולנא הם חלק מקבוצת סטודנטים של תכנית "כולנא" בירוחם, הפועלים במסגרת המחלקה לתרבות - יצירה והפקה במכללה האקדמית ספיר.
מקבץ עבודות וידאו של הסטודנטים מבית הספר לאמנות רב תחומית בשנקר, המתייחסות באופנים שונים אל המושג שירה ואל העיר אופקים וסביבותיה. האמנים בוחנים את גבולות הזהות האישית שלהם בהקשר למקומיות הישראלית.
שיתוף פעולה ראשון שכולו שירה, תרבויות, שפות, סיפורים ומקצבים, בין להקת הגרוב עג'ור המנגנת מוזיקה עולמית רב לשונית ומשלבת היפ הופ ופיוטים, לבין קבוצת המשוררים המקומית "פואטיפריה", בשירים שנכתבו במיוחד לפסטיבל.